钦定古今图书集成/方舆汇编/职方典/第1538卷 > 《题表吴氏节烈疏》冯晋卿
## 钦定古今图书集成/方舆汇编/职方典/第1538卷 > 《题表吴氏节烈疏》冯晋卿

题为《遵例表扬节烈，以励风化事》：臣窃谓民风至今
而凌彝矣。朝廷化民成俗盛心，三令五申。臣纲纪一
方，无日不宣扬教化，罔敢少懈。每念士人之守己，如
女子之守身。二者并重，扬“女贞”以励闺范，即借“女贞”
以励士行，诚今日维风易俗之急务也。臣每巡行，首
问忠孝节义，若事有可纪、行无大奇者，即炤例表闾，
旌以布粟，不敢概见启事。其应请旨旌表者，为已故
烈妇吴氏，系普安州贡生蒋桥之妻，于万历二十二
年生一十四岁。适夫蒋桥于天启三年安贼陷城，氏
夫蒋桥为贼击掠几死，复执吴氏，氏骂贼不辱，挺身
投烈焰之中自焚，时年三十岁。道、府通详到臣，复行
提学佥事龙文光查核无异，呈报前来。该臣看得：“见
危授命”，人臣节也。自廉耻道丧，而偷生苟免之事，屡
见于缙绅大夫之间。吴氏以一妇人能力持大义，骂
贼亡身，烈烈轰轰，视炬焰为植节之场，与日月争光
可也。男子中犹不可多得，况井臼中馈者，岂易能耶伏乞敕下礼部，即将本妇节烈，再照查核，请旨照例
从优旌表，于以维正气而励民风匪浅矣。臣无任悚
息待命之至。